Պունամ Դհիլոն

Պունամ Դհիլոն (հինդի` पूनम ढिल्लों, ), թատրոնի, կինոյի և հեռուստատեսության հնդիկ դերասանուհի։

Կենսագրություն 
Պունամ Դհիլոնը ծնվել է Ուտար Պրադեշ նահանգի Կանպուր քաղաքում։ Հայրը ավիաինժեներ էր, իսկ մայրը` մանկավարժ։ Ընտանիքում Պունամն ուներ մեկ քույր և մեկ եղբայր։ 1977 թվականին՝ 16 տարեկանում, նա հաղթել է «Միս երիտասարդ Հնդկաստան» գեղեցկության մրցույթում, ինչի արդյունքում նրան նկատել է ռեժիսոր Յաշ Չոպրան և հրավիրել նկարահանվելու «Շիվա աստծո եռաժանին» (1978 թ.) կինոնկարում։ Այնուհետև սկսնակ դերասանուհուն վստահվեց Մանմոհան Կրիշնայի «Նուրի» (1979 թ.) կինոնկարի գլխավոր դերը, որի համար նա ներկայացվել է Filmfare Awards-ի մրցանակին՝ կանացի լավագույն դերի համար։ Հետագայում նա նկարահանվել է մոտ 90 կինոնկարներում։

Պունամ Դհիլոնի խաղընկերներն են եղել Ռաջեշ Կհաննան` «Կարմիր վարդը» (1980 թ.), «Ցավ» (1981 թ.) և այլ ֆիլմերում, Ռիշի Կապուրը` «Երիտասարդության երդումը» (1982 թ.) ֆիլմում, Սանջիվ Կումարը` «Սիրելի կինը» (1981 թ.) կինոնկարում, Սաննի Դեոլը` խորհրդա-հնդկական «Լեգենդ սիրո մասին» (1984 թ.) և «Օվկիանոս» (1986 թ.) կինոնկարներում, Հեմա Մալինին` «Այրիի ճակատագիրը» (1986 թ.) ֆիլմում և այլն։ «Խաբուսիկ երջանկություն» (1981 թ.) մելոդրամայում նա նկարահանվել է Ռեքհայի, Ռաքհի Գուլզարի և Շաշի Կապուրի հետ միասին, իսկ «Անուն» (1986 թ.) դրամայում նա նկարահանվել է Նուտանի և Սանջայ Դատի հետ։ Պունամ Դհիլոնի մասնակցությամբ այլ ֆիլմերից են «Թիրախ» (1980 թ.), «Պունամ» (1981 թ.), «Կարմա» (1986 թ.), «Հարստություն և աղքատություն» (1990 թ.) և այլ կինոնկարներ։ Նա նկարահանվել է նաև Հնդկաստանի այլ լեզուներով նկարահանված ֆիլմերում։ Բացի այդ նա խաղում է թատրոնում, մասնակցում հեռուստատեսային հաղորդումներին։

Դերասանական գործունեությանը զուգահեռ, Պունամ Դհիլոնը նաև գործարար է և կառավարում է իր սեփական՝ գեղահարդարումով զբաղվող (կոսմետիկական) ընկերությունը։ Նա ակտիվորեն մասնակցում է նաև ՁԻԱՀի և թմրամոլության դեմ տարվող պայքարին, զբաղվում է բարեգործությամբ։

Անձնական կյանք 
1988 թվականին Պունամ Դհիլոնը ամուսնացել է կինոպրոդյուսեր Աշոկ Թհակերիայի հետ։ Ունեն երկու երեխա՝ մեկ որդի և մեկ դուստր։ 1997 թվականին նրանք ամուսնալուծվել են։

Մասնակի ֆիլմագրությունը

Ծանոթագրություններ 

Հնդիկ դերասանուհիներ
Հեռուստատեսային դերասանուհիներ